o
Perustus kalliolla Osa 2
Toinen samankaltainen vertaus on Luukkaan luvussa 6,
mutta siinä on tärkeä lisuke.
Jeesus puhuu jakeissa 46-49 näin:
”Miksi te sanotte Minulle: Herra, Herra, mutta ette tee mitä sanon?”
Tärkeä kysymys.
On turhaa kutsua Jeesusta Herraksi, ellet tottele Häntä,
sillä sana ”Herra” merkitsee henkilöä, jota tulee totella.
Jeesus varoittaa meitä elämästä vain huulten tunnustuksella,
jolla ei ole vaikutusta elämäämme. Sitten Hän jatkaa vertausta:
”Minä kerron teille, millainen on se, joka tulee Minun luokseni,
kuulee Minun sanani ja tekee niiden mukaan.
Hän on kuin mies, joka taloa rakentaessaan kaivoi syvään
ja laski perustuksen kalliolle.
Kun sitten vedet tulvivat ja syöksyivät taloa vasten,
ne eivät saaneet sitä horjumaan, koska se oli kalliolle rakennettu
(peruskallio eli petra)
Se taas, joka kuulee mutta ei tee, on kuin mies, joka
rakensi talon maan pinnalle, ilman perustusta.
Kun tulvavedet syöksyivät taloa vasten, se sortui heti maan tasalle.”
Luukkaassa on yksi tärkeä lisäys, mitä ei ole Matteuksessa.
Kuka huomasi sen?
Vertauksessa miehen, joka halusi laskea perustuksen kalliolle,
piti kaivaa syvään.
Oli raivattava monia esteitä ennen kuin päästiin peruskallioon.
Näin on monilla meistä, jotka ovat kasvaneet nimikristityssä kulttuurissa.
On raivattava monia esteitä ennen kuin pääsemme peruskallioon asti.
Niiden, jotka ovat kasvaneet ei-kristityssä kulttuurissa,
pitää myös raivata esteitä, mutta ne ovat erilaisia.
On viisi estettä, jotka meidän on raivattava tieltämme.
Ensiksi perinteet.
Kaikki perinteet eivät ole huonoja, jotkut ovat hyviä.
Meidän ei tarvitse hylätä kaikkia perinteitä, mutta
Jeesus sanoi aikalaisilleen:
”Perinnäissäännöillänne te olette tehneet tyhjäksi Jumalan Sanan.”
Uskot sellaisiin perinteisiin ja toimit niiden mukaan, jotka
eivät ole Raamatun mukaisia.
Käsitykseni mukaan Jeesus sanoisi aivan samoin
nykyisille juutalaisille.
”Perinnäissäännöillänne olette tehneet tyhjäksi Jumalan Sanan.”
Tämä ei koske vain juutalaisia, sillä sanat ovat totta kristityillekin.
Meillä on perinnäistapoja, tekoja ja sanoja,
jotka eivät ole Raamatun mukaisia. Meidän on oltava tarkkoina.
En ryhdy nyt neuvomaan, vaikka aihetta olisi.
Toinen raivattava este on ennakkoluulot.
Kaikilla on ollut ennakkoluuloja. Ehkä olet päässyt niistä irti.
Luuloja on monenlaisia,
kuten rotuennakkoluuloja, joita maailma on täynnä.
Esimerkiksi Etelä-Afrikassa, joka on muuttunut parempaan,
rotuennakkoluulot estivät tiettyjä ihmisiä osallistumasta seurakuntaan.
Kamalaa!
Muuallakin on rotuennakkoluuloja, kuten USA:ssa paikoin yhä.
Minä olen taustaltani britti.
Myös briteillä on ennakkoluuloja, joihin minäkin kasvoin.
Piti kaivaa syvään päästäkseen niistä eroon.
Sukuni on Intiasta. Isoisäni palvelivat Britannian asevoimissa Intiassa.
Muistan kaksitoistavuotiaana viattomasti ehdottaneeni lounaalla,
että miksi emme kutsuisi intialaisia kanssamme syömään.
Ehdotus synnytti kauhua. Pohdin miksi?
Myöhemmin tajusin, että se oli ennakkoluuloa.
Olen tavannut ihmisiä monista rotutaustoista ja
harvassa ovat ne, joilla ei ole rotuennakkoluuloja.
Sitten on uskontokuntiin liittyviä ennakkoluuloja.
Useimmat meistä reagoivat kielteisesti tiettyihin uskontokuntiin.
Ensimmäinen vaimoni, joka on taivaassa, oli tanskalainen.
Hän kasvoi Tanskan luterilaisessa seurakunnassa.
Sitten hän teki jotain kauheaa heidän silmissään,
meni uskon kasteelle,
jota Tanskassa kutsutaan sanalla ginderker, kasteen uusija.
Hän oli kansakoulunopettaja ja
kasteasia vietiin aina eduskuntaan asti pohdittavaksi
voiko hän enää toimia opettajana.
Sota luterilaisen kirkon kanssa jatkui hänen kuolemaansa asti.
Mielestäni tämä ei ollut oikein.
Olen itsekin huomannut, että minussa syntyy
kielteinen asenne tiettyyn kirkkokuntaan kuuluviin,
vaikka en ole heitä edes tavannut.
Ajattelen, että he ovat sellaisia ja he ovat väärässä.
Kokemus on opettanut, että älä tuomitse ihmisiä
ennen kuin olet tavannut heidät.
Olen tavannut vääristä kirkkokunnista henkilöitä,
jotka ovat oikeassa
ja oikeista kirkkokunnista henkilöitä, jotka ovat väärässä.
Älä siis erottele ihmisiä heidän kirkkokuntansa mukaan.
Seuraavaksi puhun sosiaalisista ennakkoluuloista.
Olen esimerkki tästä.
En edes tiennyt, että minulla oli ennakkoluuloja.
Opiskelin Etonissa ja Cambridgessä.
En tiennyt miten muu maailma eli.
Jouduin armeijaan, jossa olin tekemisissä
kaikenlaisten ihmisten kanssa, joista minulla ei ollut kokemusta.
Tajusin miten rajoittunutta tietoni brittiläisistä oli.
Kiitän Jumalaa viidestä ja puolesta vuodesta armeijassa.
Ne puhdistivat minut sosiaalisista ennakkoluuloista.
Olin upseeriperheestä ja tottunut siihen asemaan,
mutta jouduttuani pois siitä asemasta opin jotain.
Samassa asemassa olevat näyttävät samankaltaisilta,
mutta kun pääset katsomaan heitä alapuolelta,
he näyttävät erilaisilta.
Siitä lähtien olen sanonut:
”Jumala, miltä minä näytän alapuolelta katsottuna?”
Ennakkoluuloja on monia. Yksi on henkilöön liittyvä ennakkoluulo.
Jotkut eivät pidä kovaan ääneen puhuvista ihmisistä,
jotkut eivät pidä punatukkaisista ja muista piirteistä.
Olen ennakkoluuloinen omenia rouskuttaen syöviä kohtaan.
Se vaivaa minua yhä, koska en pidä siitä äänestä.
Ennakkoluulon lisäksi on ennakkokäsityksiä.
Joillakin on aivan väärä kuva Jeesuksesta.
Joulujuhlien lempeä ja nöyrä Jeesus ei ole todellinen Jeesus.
Hän oli erilainen ihminen, tyrmistyttävä,
altis poistamaan ennakkoluulomme ja ennakkokäsityksemme.
Meillä saattaa olla muitakin ennakkokäsityksiä
vaikkapa siitä, millaista on olla kristitty.
Kasvutaustani perusteella ajattelin:
”Jos minusta tulisi kristitty, elämäni olisi kurjaa.”
Kuten Pat Boone luuli:
”Taivas ei ole maan päällä vietettyjen 70 kurjan vuoden arvoinen.”
Niinpä hylkäsin mahdollisuuden tulla kristityksi ―
kunnes kohtasin Jeesuksen.
Sitten on vielä jotain tosi vaarallista ― epäusko.
Joskus ennen kuin alan opettaa,
pyydän ihmisiä karkottamaan kanssani epäuskon.
Monet ovat vielä epäuskoisia monilla alueilla.
Mielemme ei ole täysin avoin uskolle.
Viimeinen iso este on kapinointi.
Saatat sanoa: ”Veli Prince, minä en ole kapinallinen.”
Kyllä sinä olet. Ellet ole huomannut sitä, olet edelleen kapinallinen.
En mene syvemmin teologiaan, mutta jokaisessa
Aatamin jälkeläisessä on syntymästä asti kapinaa.
Meidän tulee tunnistaa se ja käsitellä sitä.
Jumalalla on vain yksi lääke kapinaan.
Se on teloitus.
Jumala ei lähetä Jeesusta kirkkoon,
Hän ei opeta Pojalleen kultaista sääntöä
eikä pane häntä oppimaan ulkoa Raamattua.
Jumala pani Poikansa kuolemaan.
On Jumalan armoa, että teloitus tapahtui 2000 vuotta sitten,
kun Jeesus kuoli ristillä.
Meidän vanha minämme ristiinnaulittiin Hänen kanssaan.
Meidän on tunnistettava kapinallisuus itsessämme
ja antauduttava teloitettaviksi.
Palaan Raamattuun, koska se on tärkeintä kristityn elämässä.
Miten sinä suhtaudut Raamattuun? Suhtaudutko samoin kuin Jeesus?
Otan esille jakeen 35 Johanneksen luvusta 10.
En tartu siihen syvemmin, koska se veisi aikaa.
Siinä Jeesus sanoo: ”Jos Hän sanoo jumaliksi niitä, joille
Jumalan Sana tuli, ei pyhiä kirjoituksia voi tehdä tyhjäksi.”
Jae on merkittävä, sillä Jeesus käyttää siinä
Raamatun kahta avainta: Jumalan Sana ja kirjoitukset.
Kun Raamattua sanotaan Jumalan Sanaksi, se tarkoittaa,
että Sana tuli Jumalalta, ei ihmiseltä.
Sana on saattanut tulla ihmisten kautta,
mutta se on silti Jumalan Sanaa.
Ilmaisu ”kirjoitukset” on rajallinen.
Se tarkoittaa sitä, mikä on kirjoitettu.
Jumala on sanonut paljon, mutta kaikkea ei ole kirjoitettu muistiin.
Jumalallisella valinnalla Raamatussa on ne asiat,
jotka Jumala näki tarpeellisiksi kirjoittaa muistiin.
Tätä tarkoittaa ”kirjoitukset”.
Tähän liittyen Jeesus sanoi jotain selvää ja perusteellista:
”Pyhiä kirjoituksia ei voi tehdä tyhjäksi.”
Voit väittää Raamatun inspiraatiota tai arvovalta vastaan, mutta
Jeesus sanoi niin kuin se on. Kirjoituksia ei voi tehdä tyhjäksi.
Ne ovat ehdottoman arvovaltaisia.
Kirjoitukset täyttyvät viimeistä piirtoa myöten.
Kaikki, mitä kirjoituksissa sanotaan, tulee tapahtumaan.
Voit olla toista mieltä ja kieltää kirjoitusten arvovallan, mutta
niitä ei voi tehdä tyhjäksi.
Jos kiellät kirjoitukset, sinut tehdään tyhjäksi.
Kirjoituksia ei voi tehdä tyhjäksi.
Sanokaa ääneen kanssani: ”Kirjoituksia ei voi tehdä tyhjäksi.”
Sano se sitten vierustoverillesi ja katso häntä silmiin:
”Kirjoituksia ei voi tehdä tyhjäksi.”
Tämä on nyt selvä.
On esitetty kovaa kritiikkiä kirjoituksia kohtaan.
Ne ovat muka naurettavaa mielikuvitusta ja
Raamatusta tehdään tehoton kirja.
Saatana yrittää horjuttaa uskoamme
Raamatun arvovaltaan ja paikkansapitävyyteen.
Jeesuksen tavoin voimme sanoa,
ettei pyhiä kirjoituksia voi tehdä tyhjäksi.
Kuulitko, senkin saatana.
Kirjoituksia ei voi tehdä tyhjäksi. Sillä sipuli.
Seuraavaksi tarkastelen sitä, ettei Jumalan Sanaa ole vain Raamattu,
vaan Jeesus itse on Jumalan Sana.
Tämä ilmenee kahdesta kohtaa Johanneksen evankeliumia.
Joh. 1:1: ”Alussa oli Sana.
Sana oli Jumalan luona, ja Sana oli Jumala.”
Tämä tarkoittaa Jeesusta. Hän oli Sana, Hän on Sana.
Joh. 1:14: ”Sana tuli lihaksi ja asui meidän keskellämme.
Me saimme katsella Hänen kirkkauttaan,
kirkkautta, jonka Isä ainoalle Pojalle antaa.”
Kun Jeesus syntyi, ajankohtana, jolloin vietämme joulua,
vaikka se ei ollut oikea syntymäajankohta,
Sana tuli lihaksi. Hän oli aina Sana.
Ikuisesti Hän oli Jumalan Sana.
Kun Hän tulee takaisin, tiedätkö kuinka se tapahtuu?
Tiedätkö mikä Hänen nimensä silloin on?
Katsotaan Ilmestyskirjan lukua 19. Tämä on todella merkittävää,
sillä Jeesuksen syntyessä Hän oli Sana ja
tullessaan takaisin, Hän on Sana.
Näin kuvataan Jeesuksen paluuta taivaasta
kirkkaudessa perustamaan valtakuntaansa maan päälle.
Ilmestyskirja 19:11-13:
”Minä näin taivaan avoinna:
näin valkoisen hevosen ja sen selässä miehen.
Hän on uskollinen ja totuudellinen,
Hän tuomitsee ja taistelee vanhurskaasti.
Hänen silmänsä olivat kuin tulen liekit,
Hänellä oli päässään monta kruunua,
ja Häneen oli kirjoitettu nimi, jota ei tunne kukaan muu kuin Hän itse.
Hänellä oli pukunaan vereen kastettu viitta,
ja Hänen nimensä on Jumalan Sana.”
Hän oli Sana, Hän on Sana ja Hän on oleva Sana.
Tässä on tärkeä sanoma.
Jeesus ja Raamattu ovat yhtä.
Asenteesi toiseen kuvastaa asennettasi toiseen.
Et voi uskoa Jeesukseen ja olla uskomatta Raamattuun.
Menikö jakeluun? Jeesus on Jumalan Sana.
Hän on Sana, joka tuli lihaksi.
Raamattu on Sana, joka on kirjoitettu.
Sinun on suhtauduttava Jeesukseen ja Raamattuun samalla tavoin.
Nämä kaksi ovat yhtä.
Lopuksi otan esille viisi erittäin tärkeää faktaa
Jumalan Sanasta ja suhteestasi siihen.
Kolme jaetta Johanneksen luvusta 14.
Tässä Jeesus on tavallaan jättämässä jäähyväisiä opetuslapsilleen.
Hän varoittaa heitä, että Hän on menossa pois
ja opetuslapset jäävät keskenään joksikin aikaa.
Ilmoitus on traumaattinen opetuslapsille ja
he ovat surun murtamia.
Mutta kaiken keskellä Jeesus ilmoittaa
mitä Raamatun tulisi merkitä meille uskoville.
Joh. 14:19: ”Vielä vähän aikaa, eikä maailma enää näe Minua,
mutta te näette, sillä Minä elän ja tekin tulette elämään.”
Jeesus teki eron maailman, ne, jotka eivät tunnusta Jeesusta, ja
opetuslapsiensa välillä.
Hän sanoi, että maailma ei näe Häntä, mutta opetuslapset näkevät.
Sitten Juudas, ei Iskariot vaan se toinen, kysyy jakeessa 22:
”Miksi ilmaiset itsesi vain meille etkä maailmalle?”
Hän kysyi näin, koska Jeesus oli sanonut, että
maailma ei näe Minua, mutta te näette.
Hän halusi tietää miten Jeesus ilmaisisi itsensä vain opetuslapsille,
Jeesuksen vastaus on täynnä totuutta. Jae 23:
”Jos joku rakastaa Minua, hän noudattaa Minun sanaani.
Minun Isäni rakastaa häntä, ja me tulemme hänen luokseen ja
jäämme asumaan hänen luokseen.”
Otan esille viisi tärkeää kohtaa Jeesuksen vastauksesta.
Ensinnä Jeesus lupasi ilmaista itsensä opetuslapsilleen, ei maailmalle.
Mikä on opetuslasten ja maailman ero?
Se on Jumalan Sanan noudattaminen.
Oikeat opetuslapset noudattavat Jeesuksen Sanaa.
Heidän merkkinään eivät ole kirkkokuntien leimat vaan se,
miten he suhtautuvat maailmaan.
Tämä tekee sinusta opetuslapsen
tai estää sinua olemasta tosi opetuslapsi.
Kaikki riippuu suhteestasi Jumalan Sanaan.
Jumalan Sanan noudattaminen erottaa opetuslapset maailmasta.
Jokainen tässä seurakunnassa kuuluu jompaankumpaan kategoriaan.
Jos olemme opetuslapsia, me noudatamme Jumalan Sanaa.
Jos emme noudata Sanaa, kuulumme maailmaan,
mikä ei ole Jeesuksen herrauden alla.
Toinen Jeesuksen totuus on:
”Jos joku rakastaa Minua, hän noudattaa Minun sanaani.”
Sanan noudattaminen testaa parhaiten rakastavatko opetuslapset Jumalaa.
Rakkaus saa aikaan kuuliaisuuden.
On tärkeää ymmärtää, että uskovina
meitä ei motivoi pelko vaan rakkaus. Laki synnytti pelkoa.
Jos teet näin, sinua rangaistaan. Tämä ei toimi.
Olen auttanut kasvattamaan monia lapsia.
Ette uskokaan kuinka monta, mutta en puhu nyt siitä.
Huomasin, että kun lapset ovat vanhempien kontrollissa,
voi käyttää pelkoa kasvatuskeinona, mutta
kun he lähtevät kotoa pelon motivoimina, he muuttuvat.
Ainoa keino pitää heidät kunnollisina ja uskollisina on rakkaus.
Jumala ja Jeesus olivat kyllin viisaita rakentamaan rakkaudelle, ei pelolle.
Jumalan Sanan noudattaminen on paras tapa testata
rakastavatko opetuslapset Jumalaa.
”Jos joku rakastaa Minua, hän noudattaa Minun sanaani.”
Rakkaus saa aikaan kuuliaisuuden.
Sitten Jeesus sanoo: ”Jos joku rakastaa Minua,
hän noudattaa Minun sanaani ja Minun Isäni rakastaa häntä.”
Tämä on toinen mahtava fakta. Jumalan Sanan noudattaminen
saa Isän Jumalan rakastamaan meitä erityisellä tavalla.
Jumala rakastaa koko maailmaa tietyllä tavalla, mutta
Hänen sanaansa noudattavia opetuslapsiaan erityisellä tavalla.
Sitten Juudaksen kysymys:
”Miksi ilmaiset itsesi vain meille etkä maailmalle?”
Jeesus vastasi: ”Jos joku rakastaa Minua, hän noudattaa Minun sanaani.”
Miten Kristus ilmaisee itsensä meille? Sanansa kautta.
Noudattamalla Hänen sanaansa, opimme tuntemaan
Jeesuksen paremmin.
Meillä saattaa olla mahtavia hengellisiä kokemuksia,
meidät voidaan temmata kolmanteen taivaaseen.
Näin tapahtuu harvoille eivätkä Jumala ja Jeesus yleensä
ilmaise itseään näin vaan siinä, että noudatamme Jumalan Sanaa.
Lopuksi ihmeellinen asia:
”Jos joku rakastaa Minua, Minun Isäni rakastaa häntä ja
me tulemme hänen luokseen ja jäämme asumaan hänen luokseen.”
Raamatussa on vain muutama kohta, missä
Jumalasta käytetään pronominia monikossa. Tämä on yksi niitä.
Jeesus sanoo, Me, Isäni ja Minä tulemme hänen luokseen ja
asumme hänen luonaan. Tämä on henkeäsalpaava ilmoitus.
Jumala, Isä ja Jumala, Poika haluavat tulla asumaan meihin.
He haluavat tehdä meihin asunnon. Miten se tapahtuu? Sanan kautta.
Ellemme rakasta Sanaa,
ellemme ole kuuliaisia Sanalle, Jumala ei tee meihin asuntoa.
Sanon vielä ylevän ajatuksen.
Rakastat Jumalaa sen verran kuin rakastat Hänen Sanaansa.
Jos haluat tietää, paljonko todella rakastat Jumalaa ja
paljonko annat Hänelle tilaa elämässäsi, saat sen selville.
Sitä ei tarvitse spekuloida.
Kysyt vain itseltäsi: ”Kuinka paljon rakastan Raamattua,
paljonko Raamatulla on sijaa elämässäni?”
Se mittaa rakkauttasi Jumalaan ja Hänelle antamaasi tilaa elämässä.
Tiivistän vielä viisi asiaa Raamatusta, koska ne ovat todella tärkeitä.
Monet kristityt ovat hämärällä alueella.
He eivät oikein tiedä mikä on valoa ja mikä pimeyttä.
He toivovat, mutta eivät ole varmoja.
Tämä johtuu siitä, että he eivät ole antaneet Jumalan Sanalle sen
oikeutettua asemaa elämässään. Nyt ne viisi asiaa.
Ensin Jumalan Sanan noudattaminen,
mikä erottaa tosi opetuslapset maailmasta.
Toiseksi Jumalan Sanan noudattaminen mittaa kuinka
opetuslapset rakastavat Jumalaa.
Rakkaus on meidän innoittajamme, ei pelko.
Kolmanneksi, Jumalan Sanan noudattaminen saa
Jumalan rakastamaan opetuslapsiaan.
Jumala rakastaa omiaan erityisellä tavalla.
Hän rakastaa koko maailmaa,
mutta erityisellä rakkaudella opetuslapsiaan.
Jos haluat olla erityisen rakas Jumalalle,
sinun tulee noudattaa Hänen Sanaansa.
Neljänneksi noudattamalla Sanaa ja olemalla sille kuuliainen,
Kristus ilmaisee itsensä meille.
Kysymys kuului: ”Miten ilmaiset itsesi vain meille etkä maailmalle?”
Jeesus vastasi: ”Jos te rakastatte Minua,
te noudatatte Minun Sanaani. Näin Minä ilmaisen itseni.”
Viimeiseksi, Jumalan Sanan kautta
Isä ja Poika tulevat yhdessä asumaan meihin.
Mikä valtava ajatus! Se saa minut hengästymään.
Jumala, Isä ja Jumala, Poika haluavat tehdä meihin asunnon,
mutta ehtona on, että me noudatamme Jumalan Sanaa.
Rukoilen meidän kaikkien puolesta.
”Taivaallinen Isä, kiitämme Sanastasi, Jumalan Sanasta, Raamatusta.
Tästä varmasta, arvovaltaisesta ja erehtymättömästä Sanasta,
joka on jalkaimme lamppu, joka valaisee askeleeni.
Rukoilen jokaisen tänne tulleen puolesta ja
jokaisen puolesta joka kuuli tämän sanoman,
jotta Sinun Sanasi tulisi heille rakkaaksi.
Suo armossasi, että Sinun Sanasi, Raamattu,
saisi oikean paikan elämässämme, jotta meistä tulisi
Herran Jeesuksen opetuslapsia.
Hänen nimessään me tätä pyydämme. Aamen.